# Берн (кантон)

### от Уикипедия, свободната енциклопедия

Bern
Berne
Столица | Берн
Площ | 5 959 km² (2-ри)
Най-висока точка | Финстерархорн (4 274 m)
Население (2003) | 947 100 души (2-ри) 158 души/km²
Присъединен | 1353
Съкращение | BE
Езици | немски, френски
Изпълнителен орган | Regierungsrat, Conseil exécutif (7 души)
Законодателен орган | Grosser Rat, Grand conseil (200 души)
Окръзи | 26
Общини | 399
Официален сайт | www.BE.ch

Берн (на немски Bern; на френски Berne) е кантон в Западна Швейцария, втори по площ (5 959 km²) и население (947 100 души, 2003) в страната. Той има два официални езика — немски и френски. Столица е град Берн.

## [редактиране] География

Кантонът Берн граничи с кантоните Юра и Золотурн на север, Нюшател, Фрибург и Во на запад, Вале на юг и Ури, Нидвалден, Обвалден, Люцерн и Ааргау на изток.

По-голямата част от кантона се намира в басейна на река Ааре. Обикновено той се разделя на три части:

- Бернски Оберланд на юг е част от Алпите и достига надморска височина 4 274 m (връх Финщераархорн).
- Бернски Мителланд обхваща подножието на Алпите, долините на реките Аар и Еме и равнината около град Берн.
- Зеенланд на север включва района на езерото Бил.

## [редактиране] История

Кантонът Берн се състои от земи, придобити чрез завоевания или покупка от град Берн, главно между 14 и 16 век. Сред присъединените области са:

- Лаупен (1324)
- Хасли и Майринген (1334)
- Тун и Бургдорф (1384)
- Унтерзеен и горната част на долината на Зиме (1386)
- Фрутиген и други (1400)
- Долната част на долината на Зиме (1439 - 1449)
- Интерлакен с Гринделвалд, Лаутербрунен и Бринц (1528)
- Заанен (1555)
- Кьониц (1729)
- Бернска Юра с Бил (1815, от епископството на Базел)

През 1798 някои области се отделят от кантона - Ааргау, Егл и Грандсон, Во и Пеи д'Ан От. От 1798 до 1802 Оберланд е самостоятелен кантон в Хелветската република. През 1979 някои франкофонски области се отделят в самостоятелния кантон Юра.

Берн се присъединява към Швейцарската конфедерация през 1353, а между 1803 и 1814 е един от шестте директориални кантона.

## [редактиране] Управление

Големият съвет (на немски Grosser Rat; на френски Grand conseil) е парламентът на кантона Берн. Той се състои от 160 представители, избирани чрез пропорционално представителство за срок от 4 години. Френскиговорещата част от кантона, Бернска Юра, има гарантирани 12 места, а 3 места са запазени за френскиговорещото малцинство от двуезичния окръг Бил.

Изпълнителният съвет (на немски Regierungsrat; на френски Conseil-éxecutif) е правителството на кантона. Състои се от 7 члена, избирани пряко за срок от 4 години. Едно място е запазено за френскиговорещ гражданин от Бернска Юра.

Кантонът има двуинстанционна съдебна система, състояща се от окръжни съдилища и Върховен съд (на немски Obergericht, на френски Cour suprême). Има и Административен съд (на немски Verwaltungsgericht; на френски Tribunal administratif), както и други специализирани съдилища (вижте [1] за подробности).

## [редактиране] Население

Населението на кантон Берн е 947 100 души (2003). Говорят се основно два езика - немски (22 окръга, 84%) и френски (3 окръга, 8,2%). Немскиговорещото мнозинство говори на бернски немски, швейцарсконемски диалект. Френскиговорещите живеят главно в северната част на кантона, Бернска Юра, и в двуезичния град Бил. В управлението двата езика са официални с равен статут.

Повечето жители на кантона са протестанти, като има значителни римокатолически и християнскокатолически общности. Тези три църкви са официално признати за държавни църкви (Landeskirchen). Както навсякъде в Швейцария, има и значителни юдаистки и мюсюлмански малцинства.

## [редактиране] Икономика

В Бернски Оберланд туризмът е основният източник на доходи. Други важни сектори са селското стопанство (най-вече говедовъдството), производството на сирене (ементал и други) и водноелектрическите централи.

Централните области са по-пригодни за земеделие, но тази част на кантона е и най-индустриализираната. Малките и средни предприятия са основен работодател в района. Там се намира и атомната електроцентрала в Мюлеберг.

Районът на езерото Бил е известен с производството на вино, а заедно с Бернска Юра - и на часовници, фина механика, автоматизационно оборудване и машини.

## [редактиране] Източници

- „Canton of Berne“, статия в Уикипедия на английски [27 юни 2006]

## [редактиране] Външни препратки

- Официален сайт (на немски и френски)
- Официални статистически данни

Кантони на Швейцария |
Ааргау | Апенцел Аусенроден | Апенцел Инероден | Базел Щат | Базел Ландшафт | Берн | Вале | Во | Гларус | Граубюнден | Женева | Золотурн | Люцерн | Нидвалден | Ньошател | Обвалден | Санкт Гален | Тичино | Тургау | Ури | Фрибург | Цуг | Цюрих | Шафхаузен | Швиц | Юра

Взето от „http://bg.wikipedia.org../../../%D0%B1/%D0%B5/%D1%80/%D0%91%D0%B5%D1%80%D0%BD_%28%D0%BA%D0%B0%D0%BD%D1%82%D0%BE%D0%BD%29.html“.

Категории: Швейцария

##### Views

- Статия
- Беседа
- Текуща версия

##### Търсене

##### На други езици

- Alemannisch
- Aragonés
- العربية
- Català
- Česky
- Deutsch
- English
- Esperanto
- Español
- Euskara
- Suomi
- Français
- Arpitan
- עברית
- Bahasa Indonesia
- Italiano
- 日本語
- Latina
- Nederlands
- ‪Norsk (bokmål)‬
- Polski
- Português
- Rumantsch
- Română
- Русский
- Svenska
- Türkçe
- 中文